A Bizottság 1616/2000/EK rendelete

(2000. július 24.)

a 2092/91/EGK tanácsi rendeletben a harmadik országokból származó behozatalra előírt szabályozás végrehajtására vonatkozó részletes szabályok megállapításáról szóló 94/92/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1437/2000/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2], és különösen annak 11. cikke (1) bekezdésére,

mivel:

(1) A 2092/91/EGK rendelet 11. cikkének (1) bekezdése úgy rendelkezik, hogy a harmadik országokból importált termékeket csak abban az esetben lehet forgalmazni, ha olyan harmadik országból származnak, amely szerepel a 2092/91/EGK rendelet 11. cikkének (2) bekezdésében megállapított feltételek szerint összeállított jegyzékben. Ezt a jegyzéket a legutóbb az 548/2000/EK rendelettel [3] módosított 94/92/EGK bizottsági rendelet [4] tartalmazza.

(2) Argentína és Svájc arra kérte a Bizottságot, hogy a 2092/91/EGK rendelet 11. cikkének (1) bekezdésében előírt jegyzékben szereplő termékkategóriákat bővítse a haszonállatokkal és az állati termékekkel. Argentína és Svájc a 94/92/EGK rendelet 2. cikkének (2) bekezdése alapján kért adatokat benyújtotta.

(3) Ezeknek az adatoknak a vizsgálata és az ezt követően az érintett országok hatóságaival folytatott megbeszélések alapján megállapítást nyert, hogy ezen országokban a haszonállatok tenyésztését és az állati termékek előállítását, valamint ezek ellenőrzését szabályozó előírások egyenértékűek a 2092/91/EGK rendeletben meghatározottakkal. Az argentin hatóságoknak azonban még bizonyos garanciákat kell nyújtaniuk, ezért a haszonállatokra és az azokból előállított termékekre vonatkozó rendelkezések egyenértékűségének elismerését hat hónapos időtartamra kell korlátozni.

(4) Izrael kérelmezte, hogy a Bizottság a biogazdálkodásból származó alapanyagok behozatalának engedélyezése céljából módosítsa a jegyzékben való feltüntetésének feltételeit. Izrael benyújtotta a 94/92/EGK rendelet 2. cikkének (5) bekezdése alapján kért adatokat. A benyújtott adatok vizsgálata nyomán megállapítást nyert, hogy az előírt követelmények egyenértékűek a Közösség jogszabályaiban szereplő előírásokkal.

(5) Az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,

ELFOGADTA EZT A RENDELETET:

1. cikk

A 94/92/EGK rendelet melléklete Argentína, Izrael és Svájc vonatkozásában az e rendelet mellékletében feltüntetettek szerint módosul.

2. cikk

Ez a rendelet 2000. augusztus 24-én lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. július 24-én.

a Bizottság részéről

Franz Fischler

a Bizottság tagja

[1] HL L 161., 2000.7.1., 62. o.

[2] HL L 198., 1991.7.22., 1. o.

[3] HL L 67., 2000.3.15., 12. o.

[4] HL L 11., 1992.1.17., 14. o.

--------------------------------------------------

MELLÉKLET

ARGENTÍNA

1. Termékkategóriák:

a) feldolgozatlan növényi termékek, haszonállatok és feldolgozatlan állati termékek a 2092/91/EGK rendelet 1. cikke (1) bekezdésének a) pontja értelmében, a következők kivételével:

- olyan haszonállatok és állati termékek, amelyek átállításra utaló jelöléssel vannak ellátva, illetve amelyeket ilyen jelöléssel kívánnak ellátni;

b) emberi fogyasztásra szánt, feldolgozott mezőgazdasági növényi termékek és állati termékek a 2092/91/EGK rendelet 1. cikke (1) bekezdésének b) pontja értelmében, a következők kivételével:

- olyan állati termékek, amelyek átállításra utaló jelöléssel vannak ellátva, illetve amelyeket ilyen jelöléssel kívánnak ellátni;

2. Származás: az 1. a) kategória termékeit és az 1. b) kategóriába tartozó termékek ökológiai termeléssel előállított összetevőit Argentínában állították elő.

3. Ellenőrző szervezetek: "Instituto Argentino para la Certificación y Promoción de Productos Agropecuarios Orgánicos SRL" (Argencert) és "Organización Internacional Agropecuaria" (OIA).

4. Tanúsítványt kibocsátó szervezetek: a 3. pontban szereplő szervezetek

5. A termények és a növényi termékek tekintetében a jegyzékben való feltüntetés érvényességének határideje: 2003. június 30. A haszonállatok és az állati termékek tekintetében a jegyzékben való feltüntetés érvényességének határideje: 2001. február 28.

IZRAEL

Az Izraelre vonatkozó rész 2. pontja helyébe a következő szöveg lép:

"Származás: az 1. a) kategória termékeit és az 1. b) kategóriába tartozó termékek ökológiai termeléssel előállított összetevőit Izraelben állították elő, illetve azokat Izraelbe importálták:

- vagy az Európai Közösségből,

- vagy harmadik országból egy olyan rendszer keretében, amelyet a 2092/91/EGK rendelet 11. cikkének (1) bekezdése szerint egyenértékűnek ismertek el."

SVÁJC

1. Termékkategóriák:

a) feldolgozatlan növényi termékek, haszonállatok és feldolgozatlan állati termékek a 2092/91/EGK rendelet 1. cikke (1) bekezdésének a) pontja értelmében, a következők kivételével:

- az átállítási időszak során az említett rendelet 5. cikke (5) bekezdésének megfelelően előállított termékek,

- méhészeti termékek;

b) emberi fogyasztásra szánt, feldolgozott mezőgazdasági növényi és állati termékek a 2092/91/EGK rendelet 1. cikke (1) bekezdésének b) pontja értelmében, a következők kivételével:

- a fent említett rendelet 5. cikkének (5) bekezdésében említett olyan termékek, amelyek az átállási időszak folyamán előállított, mezőgazdasági eredetű összetevőt tartalmaznak,

- olyan termékek, amelyek biogazdálkodásból származó összetevőik között Svájcban előállított méhészeti termékeket tartalmaznak.

2. Származás: az 1. a) kategória termékeit és az 1. b) kategóriába tartozó termékek ökológiai termeléssel előállított összetevőit Svájcban állították elő, illetve azokat Svájcba importálták:

- vagy az Európai Közösségből,

- vagy harmadik országból egy olyan rendszer keretében, amelyet a 2092/91/EGK rendelet 11. cikkének (1) bekezdése szerint egyenértékűnek ismertek el,

- vagy olyan harmadik országból, amely vonatkozásában az Európai Közösség valamely tagállama a 2092/91/EGK rendelet 11. cikkének (6) bekezdésében foglalt rendelkezéseknek megfelelően elismerte, hogy a kérdéses országban ugyanazt a terméket az EK-tagállamban elfogadottal azonos feltételek mellett állították elő és ellenőrizték.

3. Ellenőrző szervezetek: Institut für Marktökologie (IMO), bio.inspecta AG és Schweizerische Vereinigung für Qualitäts- und Management-Systeme (SQS).

4. Tanúsítványt kibocsátó szervezetek: a 3. pontban szereplő szervezetek.

5. A jegyzékben való feltüntetés érvényességének határideje: 2002. december 31.

--------------------------------------------------